Egervári Közös Önkormányzati Hivatal

🖂8913 Egervár Vár u. 2. 🕿/fax:92/564-013, 564-014, 30 8214561

E-mail: kozoshivatal@egervar.hu

### E L Ő T E R J E S Z T É S

Petőhenye Község Polgármesterének

***Tárgy:*** A szociális igazgatás és szociális ellátások helyi szabályairól szóló 5/2015. (II.23.) önkormányzati rendelet módosításáról

***Készítette:*** *Dr. Telekesi Erzsébet* *igazgatási ügyintéző*

**Tisztelt Deák István György Polgármester Úr!**

A rendelet-módosítás elsődleges indoka a rendkívüli települési támogatás négy hónapos időközben meghatározott korlátozásának szükségtelen alkalmazása a kialakult veszélyhelyzetre tekintettel.

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány (a továbbiakban: koronavírus-világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. A veszélyhelyzet következményeinek elhárítása az önkormányzatokra is többlet terhet ró, ugyanis több személy kerülhet létfenntartást veszélyezetető élethelyzetbe az elhúzódó pandémiás helyzetre tekintettel.

Ezen létfenntartási gondokkal küzdő lakosoknak egyedül a rendkívüli települési támogatás nyújthat azonnali segítséget, amely támogatási forma igénybevételénél szükségtelen megkötés a négyhónapban meghatározott időköz alkalmazása.

**A rendelettervezet indokolása**

**A tervezet 1.§-hoz:**

Veszélyhelyzetben a rendkívüli települési támogatás folyósítása közötti legalább négy hónapban meghatározott időköz - mint időbeli korlátozás alkalmazása - szükségtelen, mivel a szociálisan rászorulók méltányolható élethelyzetére tekintettel jelen támogatási forma nyújthat azonnali segítséget a világjárvány idején. Erre tekintettel az alaprendelet 16. §-a kiegészül egy további bekezdéssel, miszerint a támogatások folyósítása között veszélyhelyzetben nem kell négy hónapnak eltelni.

**A tervezet 2. §-hoz:**

A rendelet kihirdetésére és hatályba lépésére tartalmaz rendelkezést.

A jogalkotásról szóló 2010. évi CXXX. törvény 17. §-a rendelet kötelező tartami elemévé teszi az *előzetes hatásvizsgálat* készítését. A törvényi kötelezettség előírásainak megfelelően az előterjesztés melléklete az előzetes hatásvizsgálat eredményéről szóló tájékoztatást is tartalmazza.

Egervár, 2021. március 26.

*dr. Telekesi Erzsébet igazgatási ügyintéző*

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

***Tisztelt Polgármester Úr!***

A fent hivatkozott jogszabályban írtak alapján, mint a jogszabály előkészítője előzetes hatásvizsgálat elvégzésével felmértem a szabályozás várható következményeit. Az előzetes hatásvizsgálat eredményéről az alábbiak szerint tájékoztatom:

**Az előzetes hatásvizsgálattal érintett rendelet-tervezet címe:**

Pethőhenye Község Önkormányzati Képviselő-testületének 3/2021. (III.29.) önkormányzati rendelete a szociális igazgatás és szociális ellátások helyi szabályairól szóló 5/2015.(II.23.) önkormányzati rendelet módosításáról

**A hatásvizsgálat során az alábbiak vizsgálatára került sor:**

1. **Társadalmi-gazdasági hatása**: A Kormány által kihirdetett veszélyhelyzetben nem szükséges alkalmazni a rendkívüli települési támogatás négy hónapos időközben meghatározott korlátozását, mivel a létfenntartást veszélyeztető élethelyzetben ezen támogatási forma nyújthat segítséget a krízishelyzetben lévő személyeknek.

A korlátozások megszüntetésének következménye, hogy több rászorulót tud az önkormányzat támogatásban részesíteni tömeges megbetegedést okozó világjárvány vagy más egyéb veszélyhelyzet idején.

1. **Költségvetési hatása:** Költségvetési hatása is lesz a rendelet módosításának, az önkormányzat - az eddigiekhez képest - több anyagi forrást tud fordítani a rászoruló személyek támogatására, melyhez az állami költségvetés részben támogatást nyújt.
2. **Környezeti, egészségi következményei:** nincs.
3. **Adminisztratív terheket befolyásoló hatása:** kismértékű feladatbővüléssel jár, mivel megnövekedhet a támogatásban részesítettek köre veszélyhelyzetben.
4. **Egyéb hatása:** nincs.
5. **A rendelet megalkotásának szükségessége:** a rendeletalkotás szélesebb körű támogatási lehetőséget biztosít veszélyhelyzetben.
6. **A rendelet megalkotása elmaradása esetén várható következmények:** kevesebben lesznek segélyre jogosultak.
7. **A rendelet alkalmazásához szükséges feltételek:**

**- személyi:** a már meglévő ügyintézői háttér elegendő

**- szervezeti:** a hivatal szervezeti keretein belül

**- tárgyi:** a meglévő feltételeken kívül többlet nem szükséges

**- pénzügyi:** állami hozzájárulásból nem finanszírozott kiadások fedezetét az önkormányzatnak kell biztosítania.

Egervár, 2021. 03. 26.

*dr. Telekesi Erzsébet igazgatási ügyintéző*